Forsvarsmenn mjólkurbúsins KÚ hafa óskað eftir fundi með Sigurði Inga Jóhannssyni landbúnaðarráðherra vegna ákvörðunar verðlagsnefndar búvöru frá 17. júní síðastliðnum en þá ákvað nefndin að hækka verð á mjólkurvarningi um 3,6 prósent . Í tilkynningu til fjölmiðla segir KÚ að leiðrétting á þessum hækkunum sé forsenda þess að mjólkurbúið geti haldið áfram rekstri . „ Að öðrum kosti sjáum við okkur nauðbeygða að draga okkur út úr samkeppni á mjólkurvörumarkaði með tilheyrandi skaða fyrir neytendur . “ Ólafur M. Magnússon , framkvæmdastjóri KÚ , telur ákvörðunina um hækkun á verði hrávöru fyrst og fremst tekna í þágu Mjólkursamsölunnar ( MS ) og til að koma höggi á samkeppnisaðila MS . Þórólfur Matthíasson , prófessor í hagfræði við Háskóla Íslands , ritar grein í Fréttablaðið í dag og kallar eftir því að verðlagsnefnd búvara endurskoði verlagningu sína frá 17. júní og lækki heildsöluverð á ópakkaðri mjólk um minnst tíu krónur á lítrann . Er þá átt við mjólk sem er keypt áður en hún fer í fernur . Helstu kaupendur ópakkaðrar mjólkur eru aðilar í samkeppni við MS í framleiðslu og sölu afurða sem eru unnar úr ópakkaðri mjólk . Þórólfur segir að miðað við ákvörðun verðlagsnefndarinnar um hækkun verðs þá virðist það vera mat hennar að kostnaður við pökkun sé 16 krónur á hvern lítra , en nefndin ákvað að heildsöluverð skyldi verða 105 krónur fyrir lítra af gerilsneyddri mjólk og verð á mjólk í eins lítra fernu skyldi vera 121 króna . „ Samkvæmt þeim upplýsingum sem mér hefur tekist að afla mér kostar pappírsfernan sjálf komin í átöppunarsal á bilinu 16 til 18 krónur . Þá á eftir að koma mjólkinni í fernuna . Til þess að gera það þarf mikið húsnæði , stóra og dýra vélasamstæðu auk nokkurs mannafla . Varlega áætlað kostar það 10 krónur á hvern lítra að koma mjólkinni úr tanknum í fernuna , “ segir Þórólfur sem telur verðlagsnefnd hafa brugðist hlutverki sínu . „ Það er ekki nóg að láta fulltrúa Mjólkursamsölunnar segja sér hvað kostar að tappa mjólk á fernu . Það þarf að afla sjálfstæðra upplýsinga . Sem er auðvelt því Mjólkursamsalan er ekki ein um að tappa vökva í TetraPakk-umbúðir hér á landi ! “ Auk þess að kalla eftir afturköllun verðhækkana þá fer Þórólfur fram á opinberan rökstuðning Verðlagsnefndarinnar fyrir verðhækkunum . Hagfræðistofnun vill breyta kerfinu Hagfræðistofnun Háskóla Íslands birti í síðasta mánuði skýrslu um stöðu mjólkurframleiðslu á Íslandi og lagði til miklar breytingar á núgildandi kerfi , sem er sagt kosta neytendur um átta milljarða á ári . „ Offramleiðsla á niðurgreiddri mjólkinni kostaði neytendur og ríkið því milljarð til viðbótar , “ segir í ítarlegri umfjöllun Kjarnans um skýrsluna frá því í fyrri hluta júní . Landssamband kúabænda og Bændasamtökum brugðust fljótt við skýrslunni og sögðu hugmyndir sem í henni er að finna kollvarpa núverandi fyrirkomulagi mjólkurframleiðslu . Í tilkynningu frá Landssambandi kúabænda og Bændasamtökunum segir að verð á mjólkurvörum hafi verið hagfelld neytendum , og því hefði átt að vera gert hærra undir höfði í skýrslu Hagfræðistofnunar . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .